Dreisamstadion

S **Dreisamstadion** isch d Wettkampfstätte vum Fueßball-Erschtligischt SC Fryybeg z Fryybeg. S lyt im eschtlige Stadtdeil Waldsee an dr Schwarzwaldstroß. Bis Juni 2004 het s Stadion, wu 24.000 Zueschauer fasst, dr Name *Dreisamstadion* drait, vu dert aa bis im Dezämber 2011 *badenova Stadion* noch em Energiversorger badenova, vu Jänner 2012 bis Mitti 2014 *Mage Solar Stadion*, churzi Zyt *Stadion an der Schwarzwaldstraße* un vom Spotjohr 2014-2021 het das Stadion Schwarzwald-Stadion gheisse. Syt em 2021 dreit das Stadion wider dä Name wo's bis is Jahr 2004 het dreit gha.

## Gschicht
Noch em Zweete Wältchrieg het dr SC Fryybeg zerscht kai aigene Sportblatz ghaa. Erscht anne 1953 het dr Verain e Gländ im Oschte vu dr Stadt ibernuu. Dert isch derno ne Sportblatz aaglait wore, wu am 4. Septämber 1954 offiziäll yygweit woren isch. 1970 isch dr Sportblatz zerscht um e Tribine mit 480 Sitzblätz erwyteret wore, acht Johr speter - noch em Ufstiig in di 2. Bundesliga – isch dr erscht groß Uusböu chuu. Mit dr Errichtig vun ere Haupttribine un dr Erwyterig vu dr Stohräng isch d Kapazitet uf 15.500 Blätz gstiige. Derzue isch au ne Fluetlichtaalag ischtalliert wore.

In dr Winterpause vu dr Saison 1994/1995 isch mit em Böu vun ere neie Hinterdortribine (Sid-Syte) aagfange wore, wu d Böuarbete im Juni/Juli 1995 fertig gsii sin, het s Stadion derno ne Kapazitet vu 18.000 ghaa.

Uf di hitig Greßi isch s schließlig anne 1998 chuu, wu d Nord- un d Oschttribine erwyteret bzw. neierrichtet wore sin. D Nordtribine bietet 6000 Zueschauer ne Stohblatz, uf dr Oschttribine het s 6000 Sitzblätz. Boodi Tribine sin iberdacht. Vor dr Oschttribine sin au behindertegrächti Blätz diräkt am Spiilfäld entstande.

Insgsamt bietet s Stadion jetz 24.000 Zueschauer Blatz (14.000 Sitzblätz un 10.000 Stohblätz). Alle Tribine sin iberdacht. Wäg ere Chlag us dr Nochberschaft isch s em Verain untersait wore, d Kapazitet vum Stadion wyter z vergreßere.

Mittlerwyyli isch s Stadion wyter umböue wore. Iber zwai Photovoltaik-Chraftwärch mit ere Laischtig vu 146.000 kWh pro Johr wird e große Dail vum Energibedarf deckt. Au d Wasehaizig wird umwältschonend mit Stirlingmotore bedribe. Mit em Aaböu vun eme Funktionsgebei anne 2004 isch s fir VIP-Gescht no chummliger wore. Des Gebei lyt im Nordweschtecke vum Stadion. Hinter dr Nordtribine isch e Fanhuus böue wore, wu dur d Fangmainschaft (*Dachverband der Organisierten SC-Freiburg Fans*) gfiert wird.

Scho ne baar Mol het s im Stadion Länderspiil gee, zletscht het di Dytsch Fueßballnationalmannschaftf churz vor dr Fueßball-Wältmaischterschaft 2006 e Fryndschaftsspiil gege Luxemburg gspiilt, in dr Fueßball-Wältmaischterschaft het s Stadion as Trainingsblatz fir di Niderländisch Nationalmannschaft  dient, wu ihre Quartier z Hinterzarte ghaa het.

Di dytsch Nationalmannschaft vu dr Fraue het am 28. Februar 2008 e Fryndschaftsspiil gege China an dr Dreisem bstritte. Drotz ass dr Termin am e vieri am Nomittag am e Dunschtig seli uuginschtig gsii isch, sin ainewäg fascht 20.000 Zueschauer chuu un hän e 2:0-Siig vu dr dytsche Mannschaft gsää. Im Mai 2010 isch d Nationalmannschaft vu dr Niderlande uf Fryybeg returchuu. In der WM-Vorberaitig het "Oranje" ne Teschtspiil gege d Nationalmannschaft vu Mexiko bstritte.

Mer chunnt guet zum Stadion iber d Stadtbahnlinie 1 in Richtig Littewyyler oder iber Bahnhof Littewyyler vu dr Helledalbahn. Bi Haimspiil wäre di boode Zuefahrtsstroße, d Schwarzwaldstroß un d Heinrich-Heine-Stroß, fir Nit-Aaliiger gspeert.

### Der Uszug der Fryburger Profimannschaft 2020
Nachdäm im Jahr 2012 isch feschtgstellt worde dass e Mordernisierig vom Stadion unwirtschaftlech isch, het me im Februar 2015 im ne Bürgerentscheid beschlossee, das i de nächschte Jahr am Flugplatz Fryburg es neus Stadion z boue. Im Novämber 2018 het me mit em Bou vom hitige Europa-Park-Stadion agfange. Der SC Frybrug het mit beginn vo der Saison 2020/21 wölle zügel. Da sech der Bou wäg der COVID-19-Pandemie verzögeret het, het der Verein für d Lizänzierig vo der Saison 2020/21 un 2021/22 näbscht em Europa-Park-Stadion ou ds Dreisamstadion als Heimspilstett agäh. Der Pachtvertag het im Februar 2021 es wyters Mal müesse verlängeret wärde. Es het ou der mit z tüe gha das es es Nachtspilverbot gä het im neue Stadion u über das isch no nid entschide gsi. Wenn das der SC ds neue Stadion cha über näh isch no unklar, will d Arbeite i der Stadiontechnik sy no nid abgschlosse.

## Stadionneibau
Wel s Schwarzwald-Stadion chuum no dr Aaforderige an e modärn Stadion entspricht, sin megligi Standort fir e nei Stadion gsuecht wore. In ere Machbarkaitsstudie sin insgsamt zeh Standort uf em Baan vu dr Stadt uf ihri Aignig untersuecht wore, wu aber alli wenig Uussicht uf e Realisierig hän.

Am 25. Februar 2014 het dr Fryyberger Gmairot mit 35 Jo-Stimme vu 45 meglige Stimme fir e verdiefti Untersuechig vum Standort „Wolfswinkel“ un e Burgerentschaid gstimmt. Am 1. Februar 2015 hän d Burger vu Fryybeg mit 58,2 % fir dr Stadionneibau im Wolfswinkel gstimmt.

## Länderspiil
### Manne
Vier Länderspiil vu dr dytsche Fueßballnationalmannschaft vu dr Manne het s im Dreisamstadion bzw. Badenova-Stadion gee.
* 07.06.2000:  -  8:2
* 09.05.2002:  -  7:0
* 27.05.2004:  -  7:0
* 27.05.2006:  -  7:0

Derzue hän di niderländisch un di mexikanisch Fueßballnationalmannschaft gegenenander gspiilt. 

* 26.05.2010:  -  2:1

### Fraue
D Frauenationalmannschaft isch bishär aimol im Fryybeger Stadion z Gascht gsii.
* 28.02.2008:  -  2:0

## Literatur
*  Werner Skrentny (Hrsg.): *Das große Buch der deutschen Fußballstadien*. Verlag Die Werkstatt, Göttingen 2001, ISBN 3-89533-306-9, S. 129–131

## Fueßnote


## Weblink
* 
* scfreiburg.com: Stadion uf dr Homepage vum SC Fryybeg
* stadionwelt.de: Stadionfierer
* groundhopping.de: Bsuecherbricht vu 2005